text: Se video: Begejstring over sjældent fund
  01 oktober 2014 kl. 12.07
  Ved en udgravning er 17 huse og gårdanlæg dukket frem fra fortiden ved Hinderup.
  Haderslev Museum har gjort et meget interessant fund af et landsbysamfund bestående af ikke mindre end 17 huse fra tiden omkring romersk jernalder, som er ca. 50-100 år efter Kristus fødsel. 
  Udgravningen ligger ved Hinderup nær Rødekro.
  Museet har afdækket et område på 3.000 m2, som gør at man ikke blot kan se nogle enkelte stolpehuller, men derimod komplette omrids af hele huse med bærende stolper, vægge, indgange, afdelinger for dyr og for beboelse.
  De enkelte hovedhuse har været omkranset af et hegn, som i dag ses som en tydelig mosaik, efter muldjorden er fjernet.
  På stedet skal der bygges nye stalde - og det var det arbejde der satte arkæologerne i gang med at undersøge det store område.
  De arkæologiske fund bliver sløjfet, når byggeriet af de nye stalde går i gang til foråret.
  Haderslev Museum vil holde åben mark arrangement fredag den 3. oktober kl. 14.00 hos Jacob Petersen på Hinderupvej 8.
  Her vil museumsinspektør Lisbeth Christensen fra Haderslev Museum fortælle om udgravningerne og vise rundt.
  Se video med udgravningsassistent Danny Olsen, der fortæller om hvorfor fundet er så interessant. Varighed 0:50 min.
  